Uhulumende Uletha Eminye Imithetho Ephathelane Lentengo Yezinto
Ingcwethi Kwezomnotho Zithi Lokhu Kuzabhidliza Ngamandla Ezomnotho,Njalo Izinto Aziseyi kutholakala Ezitolo
Umgcinisihlalo wenhlanganiso ebona ngezentengo yezinto iNational Incomes and Pricing Commission uMnumzana Goodwills Masimirembwa uthi abezitolo abathengisa impahla ezivela kwamanye amazwe kumele bazithengise zibe seziphelile ezitolo ngolwesine lweviki ezayo. UMasimirembwa uthi njalo, abamabhizimisi abasavunyelwa ukuthenga imali yakwamanye amazwe emkambo wensitha ngoba kubangela ukuthi abezitolo bacine bethengisa izinto ngemali eqonge kakhulu. UMasimirembwa ubikwa esehlangane labamabhizimisi ekhuluma ngodaba lolu. Uthi uhulumende usezakwethula intengo yezinto entsha kusetshenziswa isilinganiso semali yakweleMelika esisetshenziswa ngamabhanga okusemthethweni. Kodwa ababona ngezenotho bathi imithetho kahulumende le ephongubuya abantu bengazilungiselelanga izabhidliza ngamandla ezamabhizimisi, njalo lezinto sezizasweleka ngamandla zona besezingathi ziyatholakala nje ngalezi nsuku laloba zile ntengo ephezulu kakhulu. Uhulumende ubambe ngamandla abezitolo ukuthi behlise intengo yezinto kuhlelo lwe Dzikisai mitengo ngenyanga ka June okubangele ukuthi abalungisa izinto, bame ukwenza umsebenzi besithi abalanzuzo abayitholayo, izinto zasilela ezitolo. Uhlelo lolu lubangele njalo ukuvala kwamabhizimisi amanengi elizweni leziphathamandla zamabhizimisi ezedlula inkulungwane eziyisikhombisa zabotshwa ngokwehluleka ukwehlisa intengo yezinto ezitolo zabo. Okwakhathesi ukudla okufana letshukela, amafutha okuphekisa lamasepa okugeza besekungani kuyatholakala kancane kwezinye izitolo, kuyizinto ebezivela kwamanye amazwe, zitolakala ngentengo ephezulu. Uhulumende ukhanya ephikisana nzima lohlelo lukasibalukhulu webhanga elikhulu lelizwe uMnumzana Gideon Gono othi ukwehlisa intengo yezinto kufana lokubhidliza izwe. UGono ubikwa esipha abamabhizimisi imali yokuthi baqhube amabhizimisi abo njalo uthembise uzulu ukuthi izinto zizatholakala ezitolo ngokuphangisa.